ጠቅላይ ሚኒስትር ኃይለ ማርያም የመንግሥትን ዕቅድ ለፓርላማ ያቀርባሉ
አዲስ አበባ፤ ጥቅምት 4/2006 (ዋኢማ) – ጠቅላይ ሚኒስትር ኃይለ ማርያም ደሳለኝ በቅርቡ የተሾሙት ፕሬዚዳንት ዶ/ር ሙላቱ ተሾመ ባቀረቡት ንግግር ላይ የተመሠረተ የመንግሥት ዕቅድ በቀጣዩ ሐሙስ ለፓርላማ ያቀርባሉ፡፡ባለፈው ሳምንት በፓርላማው በፕሬዚዳንትነት የተመረጡት ዶ/ር ሙላቱ በዘንድሮው የበጀት ዓመት የመንግሥትን ዋና ዋና የሥራ ዕቅዶች በንግግራቸው አሳውቀዋል፡፡ በዚህ የሥራ ዕቅድ ላይ የሕዝብ ተወካዮች ምክር ቤት አባላት መካተት የሚገባው፣ ነገር ግን አልተካተተም ያሉትን በመጥቀስ፣ መንግሥት ትኩረት እንዲያደርግበት የማድረግ ሕጋዊ መብት አላቸው፡፡ በዚህ መሠረት ኢሕአዴግ በፕሬዚዳንቱ የቀረቡት ዕቅዶች የመንግሥት የዘንድሮ ዋና ዋና የሥራ ዕቅዶች ናቸው በማለት ተቀብሏቸዋል፡፡ ብቸኛው የተቃዋሚ ተወካይ የሆኑት አቶ ግርማ ሰይፉና የግል ተወካዩ ዶ/ር አሸብር ወልደ ጊዮርጊስ የበኩላቸውን የማስተካከያ ወይም በመንግሥት ዕቅድ ላይ መካተት ይገባቸዋል የሚሉትን ሐሙስ ዕለት ያቀርባሉ ተብሎ ይጠበቃል፡፡ 